Komisijos reglamentas (EEB) Nr. 1709/74
1974 m. liepos 2 d.
dėl prekių klasifikavimo Bendrojo muitų tarifo 20.06 B I pozicijoje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio mėn. 16 d. Tarybos reglamentą (EEB) Nr. 97/69 [1] dėl priemonių, reikalingų vienodam Bendrojo muitų tarifo nomenklatūros taikymui, su paskutiniais pakeitimais, padarytais Briuselyje 1972 m. sausio 22 d. pasirašytu aktu [2], pridėtu prie Sutarties dėl naujų valstybių narių stojimo į Europos ekonominę bendriją ir Europos atominės energijos bendriją, ypač į jo 3 straipsnį,
kadangi siekiant užtikrinti vienodą Bendrojo muitų tarifo nomenklatūros taikymą turi būti priimta nuostata dėl to, kaip turi būti klasifikuojamos vyšnios, kurios yra laikinai konservuotos vandens ir etilo alkoholio mišinyje ir kurios yra skirtos naudoti, inter alia, šokolado gaminiams gaminti;
kadangi į Bendrojo muitų tarifo, pridėto prie 1968 m. birželio mėn. 28 d. Tarybos reglamento (EEB) Nr. 950/68 [3] su paskutiniais pakeitimais, padarytais 1974 m. birželio mėn. 25 d. Tarybos reglamentu (EEB) Nr. 1615/74 [4], poziciją Nr. 08.11 įtraukti "laikinai konservuoti vaisiai (pavyzdžiui, sieros dioksido dujomis, sūryme, sieros vandenyje arba kituose konservavimo tirpaluose), tačiau tokio pavidalo netinkami vartoti iš karto";
kadangi Briuselio nomenklatūros aiškinamosiose pastabose aiškiai sakoma, kad pirmiau minėta pozicija Nr. 08.11 taikoma tiems vaisiams, kurie yra apdoroti tik norint juos laikinai konservuoti prieš jų transportavimą arba sandėliavimą, bet jie ir tokio pavidalo išlieka netinkami vartoti iš karto; kadangi todėl į šią poziciją nėra įtraukti vaisiai, apdoroti taip, kad netampa netinkamais iš karto vartoti;
kadangi vyšnios yra konservuotos vandens ir etilo alkoholio mišinyje, o alkoholio stiprumo pakanka konservuoti vaisius ribotam laikotarpiui, todėl jos nėra netinkamos vartoti iš karto; kadangi todėl taip apdorotos vyšnios negali būti klasifikuojamos pozicijoje Nr. 08.11;
kadangi, antra vertus, Bendrojo muitų tarifo 20.06 pozicijos B subpozicijos I punktas taikomas kitaip, jei naudojant alkoholį paruoštus arba konservuotus vaisius galima vartoti iš karto;
kadangi tai reiškia, kad pirmiau minėtos vyšnios turi būti klasifikuojamos Bendrojo muitų tarifo 20.06 pozicijos B subpozicijos I punkte;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Laikinai vandens ir etilo alkoholio mišinyje konservuotos vyšnios klasifikuojamos kaip iš karto tinkami vartoti vaisiai šioje Bendrojo muitų tarifo subpozicijoje:
20.06 | Kitaip, naudojant cukrų ar alkoholį arba jų nenaudojant, paruošti arba konservuoti vaisiai: B.Kiti:I.Pagaminti, naudojant alkoholį. |
2 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1974 m. liepos 2 d.